Naturmødet 2017 kører på sin sidste dag i dag, lørdag. Dagene har blandt andet budt på masser af politiske naturtaler, debatter og aktiviteter i naturen. Selvom der er gået meget politik i den, har der også været masser af sjov for de besøgende børn. TV2 Nord mødte eleverne fra 1. klasse på Horne skole til en snak om, hvordan de bruger naturen. - Nogen gange gynger vi, kører på løbehjul og leger gemmeleg og fangeleg, siger Marius Lund Berig. - Jeg leger og gynger, siger Marius Nødgaard Stage, som også fortæller, at det er sjovere end at spille PlayStation. Den sidste dag i naturens tegn står blandt andet på naturtale ved Henrik Dahl (Liberal Alliance), motion på stranden og debatter om, hvordan man passer på naturen. Den debat kan eleverne fra Horne Skole godt deltage i. - Jeg vil hjælpe dyr. Hvis der er nogen, der sidder fast, vil jeg gå hen og få dem fri igen, siger Magnus Rene Strøm Pedersen. De fire drenge fra Horne Skole er alle enige om, at det er vigtigt, at man samler sit affald op. - Affaldet ødelægger naturen, så vi husker at samle det op, siger Magnus Rene Strøm Pedersen. Det er er Hjørring Kommune, der for andet år i træk afholder naturmødet. De tre dage med naturen i fokus koster kommunen to millioner kroner.
Naturmødet i Hirtshals er for alle. Elever fra 1. klasse på Horne skole fortæller hvordan de bruger naturen.